
A nád és a gyékény hagyományos népi felhasználásának múltja és jelene a Siófokon és környékén élő lakosság szemével

Napjainkban a hagyományos ökológiai tudás (traditional ecological knowlegde) gyűjtése, archiválása, de még inkább mindennapunk gyakorlati életébe integrálása, pl. természetvédelmi kezelések formájában, önálló diszciplínává vált. Régen a Balaton nádasai meghatározóak voltak a part mentén élő és gazdálkodó emberek számára.Vizsgálataim során a gyékény és a nád hagyományos népi felhasználásának emlékeit és mai felhasználását kutattam, majd ennek ismeretét a Siófok és környékén élő lakosok körében a generációk közti tudásátadás meglétét, vagy esetleges hiányát is vizsgálva.
Kutatásomat kérdőívek segítségével végeztem. Kérdéseim a nád és a gyékény felismerésére, múltbéli, jelenkori felhasználására és a tudás megszerzésének módjára irányultak, valamint, hogy mit jelent a Balaton a válaszadónak. A megkérdezetteket korosztályok alapján 5 csoportba soroltam. Így az összesen 173 db értékelt kérdőívből 31 db 14-16 éves (2. csoport), 43 db 17-19 éves (3. csoport), 29 db 22-60 éves (4. csoport) és 33 db 60 év feletti (5. csoport) korosztályba tartozó, Siófok és tágabb vonzáskörzetében élő lakos. A fennmaradó 37 db kérdőívet a várpalotai Zöld Tanoda 14-16 éves diákjaival töltettem ki (1. csoport), így összehasonlíthattam a Balaton déli partjától távolabb élő gyerekek ismereteit a Siófokon élő hasonló korosztályéval.
A növények felismerésénél kitűnt az elnevezések diverzitása. Gyakori a gyékény és a nád felcserélése. Az 1. és 2. csoport hasonló arányban tudta megkülönböztetni a két növényt, ám az 1. csoport tagjai jóval több alkalmazási módot ismertek. A 3. csoportban már többen felcserélték a növényeket, s kevesebb alkalmazást soroltak fel. A 4. csoport válaszaiban is volt példa a növények összetévesztésére, ez a felhasználásra adott válaszokban is megmutatkozott. Az 5. csoportban a válaszadók tizede cserélte fel a növényeket, valamint a gyékényre használt eddigi elnevezések mellett a „káka” és a „bambusznád” is megjelent. Az összes csoportra egyformán jellemző, hogy az információt többnyire családjuktól hallották.
A növények népszerűségére magam is találtam példát, hazai és erdélyi piacokon, valamint egy nádtetőkészítéssel foglalkozó cég ügyvezetőjével készített interjú segítségével is.
Eredményeim alapján a hagyományos tudásátadás működik ugyan a generációk közt, de az átadott tudás meglehetősen erodálódik. Megoldás lehet erre a környezeti nevelés népszerűsítése, valamint hagyományaink tisztelete és megőrzésének hangsúlyozása.



